КъБР-м и Къэралыгъуэм и махуэр ягъэлъапIэ
Къанокъуэ Арсен: ФIыгъуэм я нэхъыщхьэр ди цIыхухэрщ
ГуфIэгъуитI — КъБР-м и Къэралыгъуэмрэ республикэм и къалащхьэм и махуэмрэ — фокIадэм и 1-м республикэм исхэм ягъэлъэпIащ.
Махуэшхуэм ехьэлIауэ ирагъэкIуэкIыну дауэдапщэхэм «ЩIыхьым и мафIэ мыужьых» фэеплъым деж щыщIидзащ. Ди хуитыныгъэм зи псэр щIэзытахэм я фэеплъыр ягъэлъэпIэну, мемориалым удз гъэгъахэр тралъхьэну къэкIуат КъБР-м и Iэтащхьэ Къанокъуэ Арсен, КъБР-м и Парламентымрэ Правительствэмрэ я УнафэщIхэу Чеченов Ануаррэ Хьэсанэ Русланрэ, ветеранхэр, школакIуэ цIыкIухэр, нэгъуэщIхэри.
Налшык и ветеранхэм я Советым и унафэщI Абдуллаев Мустэфа къызэхуэсахэм захуигъазэу жиIащ ди республикэм и къэралыгъуэр зыухуахэм пщIэ яхуэтщIыныр ди къалэну зэрыщытыр. Псом хуэмыдэу щIэблэм ищIапхъэщ текIуэныгъэм уасэшхуэ зэрыщIатар, абы къыхэкIыуи мамырыгъэм хущIэкъуу псэун хуейщ.
Дунейм ехыжахэм зы дакъикъэкIэ щыму яхуэщыгъуа иужь, удз гъэгъахэр фэеплъ сыным тралъхьэри, «ИгъащIэкIэ Урысейм дыщIыгъущ» утым ит фэеплъымкIэ яунэтIащ.
— Си гум къыбгъэдэкIыу дэтхэнэ зыми сынывохъуэхъу махуэшхуэхэмкIэ. узыншагъэ, гурыфIыгъуэ, ехъулIэныгъэ фиIэу фыпсэуну си гуапэщ, — захуигъэзащ КъБР-м и Iэтащхьэм утым къащыпэплъэхэм. — Лъэпощхьэпо гуэрхэр щыIэми, дэ зэман дахэм, дуней зызыужьам дыщопсэу. Ди республикэм и фIыгъуэ нэхъыщхьэр ди цIыхухэрщ. Дзыхь къытхуащIу унафэщIу дыхэзыха жылагъуэр дымыгъэщIэхъун папщIэ, ди къару илъ къэдгъэнэнукъым, я псэукIэр нэхъыфI зэрытщIыным, лъэныкъуэ куэдкIэ ди республикэм зэрызедгъэужьыным дыхущIэкъунущ. ДыщIэращIэу, дефIакIуэу, ехъулIэныгъэр ди бэу илъэс куэдкIэ дыпсэуну сохъуахъуэ.
Тхыдэм пщIэшхуэ зэрыхуащIым и щыхьэту, КъБР-м и Iэтащхьэм, Парламентым, Правительствэм хэтхэм, жылагъуэ, дин зэгухьэныгъэхэм я лIыкIуэхэм Урысеймрэ Къэбэрдеймрэ зэзыпха Темрыкъуэ Идар ипхъу Гуащэнэ и фэеплъым удз гъэгъахэр тралъхьащ.
Щомахуэ Залинэ.
Бахъсэн къалэр илъэсипщI ирокъу
Республикэм и Iэтащхьэр Бахъсэн къалэм щыIащ КъБР-м и Къэралыгъуэм и махуэмрэ Бахъсэн къалэр илъэсипщI зэрырикъумрэ щагъэлъапIэм ирихьэлIэу.
ЗыгъэпсэхупIэ гуэлым и Iуфэм къекIуэкIыу лъэпкъ зэмылIэужьыгъуэхэм я уней лъапсэхэр къыщрагъэувэкIат. Абы хэтт Бахъсэн къалэмрэ Дыгулыбгъуей къуажэмрэ щыщ лъэпкъ 30-м нэблагъэм я лIыкIуэхэр. Дэтхэнэ лъапсэми хьэщIэхэр гуапэу щрагъэблагъэрти, гуфIэгъуэ Iэнэ къыхуащтэрт, нэхъыжьхэм лъэпкъхэм я къекIуэкIыкIар къаIуэтэ- жырт.
Къанокъуэ Арсен яхыхьащ Хэжьхэ, Къардэнхэ, Хьэщпакъхэ, Къуэдзокъуэхэ, Ташухэ, Хьэжырокъуэхэ. Ар ирихьэлIащ лъапсэхэм ящыщ зым щрагъэкIуэкI унэишэми икIи унэгъащIэхэм ехъуэхъуащ гуфIэгъуэрэ насыпрэ щымыщIэну. Дэтхэнэ лъапсэми хьэщIэ лъапIэм лъэпкъхэм я нэхъыжьхэр къыщыIущIащ махъсымэ фалъэхэр яIыгъыу. Махуэшхуэ Iэнэхэм пэрысахэр хъуэхъуащ къыщалъхуа республикэмрэ абы и цIыхухэмрэ зэпымыууэ ефIэкIуэну. Къанокъуэ Арсен хэхауэ жиIащ щIэблэр гъэсэнымкIэ унагъуэм мыхьэнэшхуэ зэриIэр. «Унагъуэр быдэмэ, лъэпкъри быдэщ, апхуэдэу щыщыткIэ, республикэри ефIэкIуэнущ. Псоми сынывохъуэхъу мамырыгъэрэ ефIэкIуэныгъэрэ фиIэну», — жиIащ республикэм и Iэтащхьэм.
АЛОКЪУЭ Аринэ.
КъБР-м и Iэтащхьэм спорт IуэхущIапIэщIэхэр къызэIуех
Къэбэрдей-Балъкъэр Республикэм и Къэралыгъуэм и махуэр гъэлъэпIэным хиубыдэу Дзэлыкъуэ районым щыIащ республикэм и Iэтащхьэ Къанокъуэ Арсен. Ар хэтащ Сэрмакъ къуажэм дащIыхьа, узыншагъэр щрагъэфIакIуэ физкультурэ комплексымрэ Зольскэ, Псынэдахэ къуажэхэм я зэхуакум щащIа футбол джэгупIэмрэ къызэIухыным.
ЕкIуу гъэщIэрэщIа физкультурэ комплексым деж республикэм и унафэщIым къыщыIущIащ сэрмакъдэсхэр, абы къедза къуажэхэм къикIа гупхэр. Къанокъуэ Арсен абыхэм псалъэ гуапэхэмкIэ захуигъэзащ икIи Къэбэрдей-Балъкъэрым и Къэралыгъуэм и махуэмкIэ, республикэм и къалащхьэ Налшык и махуэмкIэ, ЩIэныгъэхэм я махуэмкIэ ехъуэхъуащ. ИужькIэ хьэщIэм спорт комплексыщIэр къызэхикIухьащ. Мы ухуэныгъэр 2012 гъэм ирагъэжьауэ щытащ, республикэм и инвестицэ программэ пыухыкIам хиубыдэу. Абы трагъэкIуэда ахъшэр федеральнэ бюджетым къиутIыпщащ, 2011 гъэм КъБР-м и спортсменхэр «Кавказ джэгухэр» фестивалым зэрыщытекIуам папщIэ хухаха грантым щыщу. Псори зэхэту мы лэжьыгъэм трагъэкIуэда сом мелуан 13-м КъБР-м и республикэ бюджетми сом мелуани 5-м щIигъу хилъхьащ.
Дзэлыкъуэ районым и щIыналъэ администрацэм и Iэтащхьэ Шэт МэчрэIил Къанокъуэ Арсен фIыщIэ къыхуищIащ мы щIыналъэм и нэIэ зэрытригъэтым папщIэ. КъБР-м и Iэтащхьэми абы и жэуапу къыхигъэщхьэхукIащ «ди республикэм и мызакъуэу, къэрал псом зи цIэр щызыгъэIуфыну щIа- лэ лъэрызехьэхэр мы IуэхущIапIэм щагъэсэн зэрыхуейр».
АдэкIэ я зэфIэкIыр хьэщIэхэм ирагъэлъэгъуащ къуажэм и бэнакIуэ, гимнаст ныбжьыщIэхэу зэхьэзэхуэ зыбжанэм къыщыхэжаныкIахэм.
ХьэщIэхэм темыпыIэжу къащыпэплъэрт Псынэдахэ къуажэми. Абы футбол джэгупIэр къыщызэIуихри, Къанокъуэ Арсен зэхуэсахэм захуигъэзащ: «Дэтхэнэ зы махуэшхуэми дэ дыхуегъаплъэ ди гъащIэм зэхъуэкIыныгъэфIхэр къыщыхъуным, зыгуэр къытхэхъуэным. Мы стадионыр цIыхухэр псом нэхърэ нэхъ зыщIэхъуэпсахэм ящымыщынкIэ хъунщ. Ауэ республикэм и дэтхэнэ зы жылагъуэми спортым зыхуэгъэсэнымкIэ Iэмалхэр щыIэмэ, щэнхабзэм и IуэхущIапIэхэр щылажьэмэ, ари Iейкъым. ИкIи апхуэдэхэм къахэхъуэн папщIэ дэ тхузэфIэкI къэдгъэнэнукъым».
КъБР-м и Iэтащхьэмрэ Правительствэмрэ я пресс-IуэхущIапIэ.
Махуэшхуэ репортаж
Нарт щIыналъэу Къэбэрдей-Балъкъэр!
Къэбэрдей-Балъкъэрым къэралыгъуэ зэригъуэтрэ илъэс 92-рэ зэрырикъур Iэтауэ щагъэлъэпIащ республикэм. ФокIадэм и 1-р уэлбанэу щытами, къалащхьэм и уэрамхэр цIыхуншэ хъуакъым, пшыхьхэм, гъэлъэгъуэныгъэхэм, зэхыхьэ хьэлэмэтхэм жыджэру ахэр хэтащ.
ХьэтIохъущокъуэм и жыг хадэми а махуэм нэхъ щIэщыгъуэу уIуплъэрт. Бжьыхьэ щIыIэтыIэр дунейми щIыуэпсми тегуплIэну хэтми, щхъуантIагъэхэр абы ерыщу зэрыпэщIэтым гу лъыботэ. УэтIпсытIми, къуалэбзухэм я уэрэдыр къраш, удз гъэгъахэми иджыри я дахэгъуэщ. Сыхэтщ сэри а дахагъэ псом. ХьэтIохъущокъуэм и жыг хадэм и лъагъуэ нэхъыщхьэм срокIуэ, «Чайный домик» шхапIэм и гупэм щекIуэкIыну зэхыхьэм сеплъыну. Сыздынэсам, сабийхэр ягъэгушхуэ, ягъэджэгу псысэ гуащэм, хьэндырабгъуэм, нэгъуэщI таурыхъ лIыхъужьхэм. Нэжэгужэщ езы цIыкIухэри — къофэ, уэрэд жаIэ. КIэщIу жыпIэмэ, цIыкIуми инми я IутIыжщ.
Лъагъуэм и лъэныкъуитIымкIи щагъэуващ чэтэн пщыIэ зэщхьхэр. Зы лъэныкъуэмкIэ нэм илъагъур удз гъэгъахэрщ. Еплъ, зыгуэр уигу ирихьамэ — къэщэху. «Горзеленхоз»-м утыку кърихьащ псей, уэздыгъей жыгыщIэ лIэужьыгъуэхэри пэш къэкIыгъэ дахэхэри — бальзамин, аравие кофе, седум, аукуба фIэщыгъэ гъэщIэгъуэнхэр зиIэхэр, нэгъуэщIхэри. «Джулия» тыкуэным игъэлъагъуэхэр жьыми щIэми сыт щыгъуи тфIэфI розэ удз гъэгъахэрщ. Къыхэзгъэщынщи, «Джулия»-р зыгъэлажьэхэм ящыщ Подгурская Кристинэ махуэшхуэмкIэ сохъуэхъу, абы теухуауэ зыгуэр къыджиIэну солъэIу. «Ди гурыфIыгъуэр дыкъэзыухъуреихь щхъуантIагъэрщ, хьэуа къабзэкIэ дызэрыбауэрщ. Дропагэ ди лъахэм. Украинэм щыщ ди Iыхьлыхэр къыщытхуеблагъэкIэ: «Фи хьэуам урибауэ тщIэркъыми, уефэ хъунущ», — жаIэ абыхэм тIэкIуи гушыIэу… Сэ Германием сыщыIащ, хуэдэ щымыIэу жыхуаIэ я жыг хадэри зэзгъэлъэгъуащ. Ауэ си лъахэм, абы и щхъуантIагъэм, ди жыг хадэм ар сэ пэсщIынукъым. ФIыуэ солъагъу си щIыналъэр, Налшык сыбгынэу нэгъуэщI щIыпIэ сыщыпсэуфынукъым. Ди цIыхухэм сохъуэхъу республикэм и Къэралыгъуэм и махуэмкIэ, я узыншагъэр мыкIуэщIыну си гуапэщ, адрей дахагъэ псори диIэщ».
НэгъуэщI лъэныкъуэмкIэ къыщыт чэтэн пщыIэхэм щагъэлъагъуэ гъуазджэм и IэнатIэ зэмылIэужьыгъуэхэм я лэжьакIуэхэм, сабий IэпщIэлъапщIэхэм я IэрыкIхэр.
Лъэпкъ шхыныгъуэхэр зыпщэфI шхапIэхэм я фестиваль-зэхьэзэхуэри мыбдежрат здэщыIэр. «Сэлам», «Къуанч», «СулътIан» шхапIэхэм, «Кунаки» шхапIэ-музейм ерыскъы берычэт къаIэтащ, уеблэмэ абдеж дыдэ былымылыр щагъэват, хъыршынхэр щащIат, нэгъуэщI лъэпкъ шхыныгъуэ куэди щапщэфIат. «Мы щIыналъэ дахэми абы щыпсэу цIыху гуапэхэми гурэ псэкIэ пэгъунэгъу сахуэхъуащ, — жеIэ «Кунаки» шхапIэ-музейр къызэзыгъэпэща шэшэн щIалэ Успанов Юни. — Налшык и телъыджагъым зыщызгъэнщIыркъым. Ди шхапIэр къэралым и щIыпIэ зыбжанэм щолажьэ, иджы Налшыки къыщызэIудох. ШхапIэм Кавказым щыпсэу лъэпкъхэм я ерыскъыгъуэхэр щапщэфI. Ди хьэщIэхэм Iэмал яIэщ Кавказ лъэпкъхэм я тхыдэм, щэнхабзэм зыщагъэгъуэзэну. Сыхуейщ лъэпкъхэр дызэкъуэту, нобэ дгъэлъапIэ махуэхэм хуэдэхэм дызэригъэубыду мамыру дызэдэпсэуну. Ди адэжьхэм «Кунаки» жаIэу, лъэпкъхэм я зэныбжьэгъугъэр къызэрагъэлъэгъуа псалъэм и мыхьэнэр ди нобэм щытепщэ хъужыну игъуэщ. Псоми сохъуэхъу Къэбэрдей-Балъкъэрым и Къэралыгъуэм и махуэмкIэ».
Налшык щекIуэкI гуфIэгъуэхэм щыпащащ Абхъазым и утым. Республикэм и районхэмрэ къалэхэмрэ, лъэпкъ щэнхабзэ центрхэм я лIыкIуэхэр къызрихьэлIа IуэрыIуатэ-этнографие зэхыхьэшхуэр щIэщыгъуэ дыдэ хъуат. Утыкум къихьа щIалэгъуалэм я уэрэдхэр хуагъэпсат пшыналъэр зи бэ, фIыуэ ялъагъу я щIыналъэм.
ПщыхьэщхьэхуэкIуэу ЗэгурыIуэныгъэм и утым къыщызэIуахащ эстрадэм и артист цIэрыIуэхэр зыхэта «Си республикэ, си Урысей» концертыр. Сыхьэтихым щIэзыдзэн хуея пшыхьыр и зэманым къызэIуамыхами, уэшхыр къежэхми, налшыкдэсхэр концертым и кIэм нэс едэIуащ. «Кабардинка», «Балкария», «Тэрч къэзакъхэр», «Каллистэ» къэфакIуэ гупхэм, уэрэджыIакIуэ цIэрыIуэхэм утыкур ягъэбжьыфIащ. Псоми яфIэщIэщыгъуащ Москва къикIа «Премьер-министр» уэрэджыIакIуэ гупыр. Дакъикъэ 30-м щIигъукIэ утыкум ита артистхэр цIыхухэм ягу ирихьащ. Махуэшхуэр хьэрэкIытIэ зэщIэлыдэхэмкIэ зэхуащIыжащ.
БАГЪЭТЫР Луизэ.
Мывэхэмрэ псыхэмрэ, къуршхэмрэ бзухэмрэ
Махуэ къэс дызэплъ — ауэ дымылъагъу, щIэх-щIэхыурэ дызыблэкI — арщхьэкIэ гу зылъыдмытэ куэдым иужькIэ тфIэщIэщыгъуэу дыщоплъыж сурэтыщIхэм я IэрыкIхэм, сурэттеххэм я IэдакъэщIэкIхэм. Апхуэдэ лэжьыгъэхэм я гъэлъэгъуэныгъэ шыщхьэуIум и 31-м КъБР-м и Лъэпкъ музеймрэ СурэтыщI гъуазджэмкIэ музеймрэ къыщызэIуахащ, республикэм и Къэралыгъуэм и махуэр гъэлъэпIэным ирихьэлIэу.
Къэбэрдей-Балъкъэрым и художникхэм «Бжьыхьэ-2013» зыфIаща сурэтгъэлъагъуэм щыболъагъу УФ-м щIыхь зиIэ и сурэтыщI, КъБР-м гъуазджэмкIэ щIыхь зиIэ и лэжьакIуэ ТхьэкIумашэ Михаил и IэдакъэщIэкIхэр — Кулиев Къайсын, Нэгумэ Шорэ, Щауэжь Владимир сымэ я фэеплъхэм я эскизхэр. Гъэлъэгъуэныгъэр адрейхэм къазэрыщхьэщыкIыу гу зылъыптэр сурэтыщIхэм нэхъапэIуэхэм ятха я IэдакъэщIэкIхэри мыгъэрей я лэжьыгъэхэри утыку къызэрырахьарщ. Абы гъуазджэм дихьэххэм Iэмал ярет ди художникхэр илъэси 5 — 10 хуэдэ и пэкIэ зэлэжьахэмрэ нобэ нэхъ зытрагъащIэмрэ кIэлъыплъыну, я зэфIэкIыр зэрагъэпщэну.
ГъащIэм и Iыхьэ зыбжанэ къызэщIиубыдэу, сурэт хьэлэмэт 1995 гъэм ищIауэ щытащ Марченкэ Владимир. ЩIалэгъуэри балигъыпIэри щызэхэухуэна, цIыху гурыщIи щызыхэпщIэ сурэтыр нобэм пэгъунэгъу дыдэщ. Алэрыбгъу зыщI, зи ныбжь хэкIуэта цIыхубзитIым я сурэтым (Теппеев Хъызыр 2001 гъэм ищIа и лэжьыгъэщ) къыщыгъэсэбэпар хуэфIыцIафэми, хуабагъ хэлъщ. Ижь-ижьыж лъандэрэ адыгэм шыр зэригъэлъапIэр, абы IэкIуэлъакIуэу тесыным щIалэ цIыкIур жьыуэ хуагъасэу нэхъапэIуэхэм зэрыщытар къыхощ УФ-м и цIыхубэ сурэтыщI Пащты Герман и лэжьыгъэхэм.
ГъащIэм зэреплъыр я IэдакъэщIэкIхэм къыщагъэлъэгъуащ Аккизовэ Имарэ («Домино-1», «Домино-2»), Абей Iэсият («Весна», «Птица мира»), Ахматов Лиуан («Полет») сымэ. ПщыхьэщIэ Хьэсэн мы гъэм ищIащ дызэрыгушхуэ ди нэхъыжьыфI Ефэнды Джылахъстэн и сурэтыр.
КIыщ Мухьэдин, КъБР-м и цIыхубэ сурэтыщI, УФ-м щIыхь зиIэ и художник: — Уригушхуэ хъунущ зэчий зыбгъэдэлъ сурэтыщI нэхъыжьыфIхэри щIалэгъуали дызэриIэм. Художникым и лэжьыгъэр къехъулIэныр, нэхъыбэжым тегушхуэныр куэдкIэ елъытащ и IэдакъэщIэкIыр цIыхухэм къазэрыщыхъум. СызэригугъэмкIэ, ди республикэр къулейщ гъуазджэм дихьэххэмкIи. Ари мыхьэнэшхуэ зиIэщ.
Пащты Герман, УФ-м и цIыхубэ сурэтыщI: — Къэбэрдей-Балъкъэрым и сурэтыщIхэр я зэфIэкIкIэ псоми сыт щыгъуи къахощ. Республикэм гъуазджэм зэрызыщиужьа щIыкIэр художникхэм я лэжьыгъэм къызэригъэлъагъуэм тепщIыхьмэ, абыхэм жэуаплыныгъэшхуэ я пщэ къыдохуэ. А лэжьыгъэ мытыншыр къазэрехъулIэр щынаIуэу къысщохъу мы гъэлъэгъуэныгъэм.
Къэбэрдей-Балъкъэрым ибгхэр, къуршхэр, псыхэр, къэкIыгъэхэр — ахэрщ СурэтыщI гъуазджэмкIэ музейм (Налшык) «Свой стиль» клубым хэт сурэттеххэм щагъэлъагъуэр. Дэтхэнэми и лэжьыгъэм укъытеувыIэу зэманкIэ уоплъыф, телъыджэ куэд я сурэтхэмкIэ къаубыдыфащи. Уэгум ит бзу цIыкIур, зи къудамэр мазэм хуэзышия жыгыр, удз гъэгъа щхъуэкIэплъыкIэхэр, шы табынхэр, мэз Iувыр, дыгъэ къухьэгъуэр — дуней дахащэ къытхузэIуахащ ди сурэттеххэм.
КъБР-м щэнхабзэмкIэ и министр Фырэ Русланрэ КъБР-м и СурэтыщIхэм я зэгухьэныгъэм и правленэм и унафэщI Темыркъан Геннадийрэ я псалъэм къыхагъэщащ дунейм и теплъэгъуэ дахэ дыдэхэр сурэттеххэм къаубыдын зэрахузэфIэкIыр, сурэт къэс гупсысэ куу зэрыхалъэгъуар.
Зи гугъу тщIахэм еплъыну хуейхэр музейхэм ирагъэблагъэ.
КЪАНШОКЪУЭ Мэлычыпхъу.
ГуфIэгъуэр зэдаIэт
ФокIадэм и 1-м ди щIыналъэм щагъэлъапIэ махуэшхуэхэм хуэгъэпса гуфIэгъуэ концерт къыщызэрагъэпэщат Сабийхэмрэ ныбжьыщIэхэмрэ творчествэмкIэ я республикэ унэм. Псоми зэдаIэт гуфIэгъуэхэм мыбдеж щыщIагъуат Налшык къалэ къызэрыунэхурэ илъэс 290-м зэрыхыхьар.
Уардэунэм и бжэIупэм и утыр екIуу гъэщIэрэщIат, Къэралыгъуэм и ныпхэр, къалащхьэм и нэщэнэхэр, удз гъэгъахэмрэ шар гъэпщахэмрэ нэри псэри яхьэхурт. Махуэр уэлбанэу нэху къызэрекIам къыхэкIыу, концертыр унэм и актовэ пэшышхуэм щекIуэкIащ. Абы щхьэкIэ къэмынэу, абы кърихьэлIащ налшыкдэсхэм, къалащхьэм и хьэщIэхэм ящыщ куэд. ЩIыхьэпIэм къыщызэрагъэпэща гъэлъэгъуэныгъэ хьэлэмэтым еплъа нэужь, ахэр ирагъэблэгъащ концертым.
ГуфIэгъуэ зэхыхьэр Iэтауэ, нэгузыужьу екIуэкIащ. Утыкур ягъэбжьыфIащ IуэхущIапIэм и гъэсэнхэм. Псоми ягу ирихьащ зи творчествэмкIэ къэралым цIэрыIуэ щыхъуа ныбжьыщIэ къэфакIуэ, уэрэджыIакIуэ гупхэу «Кавказ пшэплъхэр», «Асса», «Мелодия», «Глорие» жыхуиIэхэм я зыкъэгъэлъэгъуэныгъэр. Апхуэдэу концертым еплъахэм Iэгуауэшхуэ хуаIэтащ уэрэджыIакIуэ ныбжьыщIэхэу Ефэнды Миланэрэ Рассказовэ Светланэрэ. Абыхэм я макъ жьгъырум, утыкум зэрызыщаIыгъым удамыхьэхынкIэ Iэмал иIэтэкъым.
Махуэшхуэ концертыр къызыхуэтыншэу къызэгъэпэщыным, тэмэму екIуэкIыным я нэIэ трагъэтащ уардэунэм и унафэщIым щэнхабзэ IуэхухэмкIэ и къуэдзэ ПщыукI Анютэ, IуэхущIапIэм и нэгъуэщI лэжьакIуэхэм.
ЖЫЛАСЭ Маритэ
